Usporavanje tek pokrenutog gospodarskog oporavka? (31/12/03) - 2003-12-30
Nova otpuštanja s posla izazvala su u prosincu i pad povjerenja potrošača; broj prodanih stanova i kuća manji nego mjesec dana ranije
Najnoviji izvještaji o poslovnoj aktivnosti, prodaji kuća i stanova, te povjerenju potrošača u ekonomiju – mogli bi se tumačiti kao znak usporavanja gospodarskog oporavka Sjedinjenih Država. Zabrinutost zbog novog vala otpuštanja s posla izazvala je u prosincu smanjenje povjerenja potrošača, a broj prodanih stanova i kuća u istom mjesecu bio je manji nego mjesec dana ranije. ****** Jedna od najvećih privatnih kompanija koja se bavi poštanskim uslugama – FedEx – priopćila je da će kupiti lanac trgovina koje pružaju birotehničke usluge – Kinko’s. 1200 Kinko’s-ovih trgovina diljem svijeta koštat će Fedex dvije milijarde i 400 milijuna dolara. ****** Boeing je priopćio da će za američku ratnu mornaricu izgraditi 210 borbenih zrakoplova. Vrijednost posla iznosi devet milijardi i šesto milijuna dolara. Radi se o najnovijoj generaciji lovaca-bombardera tipa F-A-18, opremljenih najsuvremenijim kompjuterskim sustavima i naoružani novom generacijom projektila. ****** Iz Tokija vijest da je japansko ministarstvo financija potrošilo rekordnih 187 milijardi dolara intervenirajući na stranim financijskim tržištima s ciljem spriječavanja jačanja yena. Jaki yen, naime, poskupljuje japanske izvozne proizvode na međunarodnom tržištu, a time se smanjuje prihod od prodaje u inozemstvu.